題嵩山逸人元丹丘山居
作者：李白
朝代：唐

paragraphs: 家本紫雲山，道風未淪落。
沈懷丹丘志，沖賞歸寂寞。
朅來遊閩荒，捫涉窮禹鑿。
夤緣泛潮海，偃蹇陟廬霍。
憑雷躡天窗，弄影憩霞閣。
且欣登眺美，頗愜隱淪諾。
三山曠幽期，四岳聊所託。
故人契嵩穎，高義炳丹雘。
滅跡遺紛囂，終言本峰壑。
自矜林湍好，不羨朝市樂。
偶與真意幷，頓覺世情薄。
爾能折芳桂，吾亦採蘭若。
拙妻好乘鸞，嬌女愛飛鶴。
提攜訪神仙，從此鍊金藥。